ติดหนึบยิ่งกว่ากาวตราช้าง! จ่อปิดห้าแยกลาดพร้าว ปลายม.ค.นี้
ติดหนึบยิ่งกว่ากาวตราช้าง! จ่อปิดห้าแยกลาดพร้าว ปลายม.ค.นี้
4 ม.ค. 2560

ผู้สื่อข่าวรายงานว่า พล.ต.ต. จิรพัฒน์ ภูมิจิตร รักษาราชการแทนรองผู้บัญชาการตำรวจนครบาล เปิดเผยว่า การรถไฟฟ้าขนส่งมวลชนแห่งประเทศไทย (รฟม.) พร้อมด้วยบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ในฐานะผู้รับเหมาสัญญาที่ 1 โครงการรถไฟฟ้าสายสีเขียวช่วงหมอชิต-สะพานใหม่ จะเริ่มเข้าพื้นที่ก่อสร้างบริเวณห้าแยกลาดพร้าวในช่วงปลายเดือนมกราคมนี้
โดยรูปแบบก่อสร้างนั้นจะก่อสร้างเสาตอม่อต่อจากโครงสร้างรถไฟฟ้าบีทีเอส ฝั่งหมอชิตและจากฝั่งห้างเซ็นทรัลลาดพร้าว เข้ามาจ่อที่ห้าแยกลาดพร้าวก่อน จากนั้นจึงจะทำการเชื่อมโครงสร้างทางวิ่งรถไฟฟ้ายกข้ามทางยกระดับดอนเมืองโทลล์เวย์
สำหรับแผนจัดการจราจรระหว่างก่อสร้างที่ห้าแยกลาดพร้าวจะยึดรูปแบบจากแยกรัชโยธินโมเดล โดยเน้นการทำงานแบบบูรณาการร่วมกัน การประชาสัมพันธ์เชิงรุกกระตุ้นเตือนผู้ใช้ทางรับทราบข้อมูลล่วงหน้า รวมถึงการทดลองปิดเสมือนจริงเป็นช่วงๆ เพื่อให้ผู้ใช้ทางเกิดความคุ้นเคย
โดยก่อนหน้านี้เมื่อวันที่ 22-25 พ.ย.59 มีการทดลองปิดสะพานรัชโยธินเพื่อรื้อถอนและสร้างเป็นรถไฟฟ้าสายสีเขียว และในวันที่ 26 พ.ย.59 เริ่มทำการรื้อถอนสะพานเป็นเวลา 2 เดือน ซึ่งส่งผลให้การจราจรบริเวณนั้นค่อนข้างติดขัด
 อย่างไรก็ตามการก่อสร้างบริเวณห้าแยกลาดพร้าว ปัญหาจราจรอาจจะน้อยกว่าแยกรัชโยธิน เพราะไม่ได้มีการรื้อสะพานข้ามแยก เพียงแต่ช่องจราจรจะแคบหรือน้อยลงกว่าเดิมเท่านั้น เชื่อว่าจะสามารถบริหารจัดการพื้นที่ที่มีอยู่อย่างจำกัดใช้งานได้อย่างมีประสิทธิภาพมากที่สุด
 